Märt Ringmaa

**Märt Ringmaa** (vuoteen 1940 saakka **Ringmann**; 31. toukokuuta 1938 – 30. kesäkuuta 2021) oli virolainen sarjamurhaaja-epäilty, joka tuli tunnetuksi *Pae-kadun pommimiehenä.* 

Ringmaa oli ammatiltaan insinööri. Hän valmistui vuonna 1957 Tallinna Polütehnikumista teollisuusyritysten sähkölaitteiden erikoisalalta ja vuonna 1968 Tallinnan teknillisestä yliopistosta (ent. Tallinnan polytekninen instituutti) sähkömoottoreiden ja teollisuuslaitteiden automatisoinnin alalta.

## Pae-kadun pommimies

Vuoden 2005 marraskuussa, viikkoa ennen pommimiehen pidätystä, uutisoitiin, että Lasnamäen lähiössä Pae-kadun alueella on tapahtunut kymmenisen räjähdystä viime vuosien aikana. Viimeisin oli tapahtunut joutomaalla noin 100 metrin päässä Pae-katu 17 A:n takana ja siinä oli kuollut yksi ihminen. Kuolonuhrien kokonaismääräksi mainittiin tällöin yhdeksän. Viron suojelupoliisi totesi tuolloin, ettei tapauksia pidetty terrorismina, vaan mahdollisen yksittäisen häiriintyneen henkilön tekona. Räjähdykset toistuivat noin puolen vuoden välein samalla alueella.

Ringmaa pidätettiin 11. marraskuuta 2005. Häntä epäiltiin pommi-iskujen järjestämisestä Tallinnassa Pae-kadulla vuosina 1998–2005. Näissä oli syytteen mukaan kuollut seitsemän ihmistä ja loukkaantunut kuusi. Lisäksi häntä syytettiin väärillä tiedoilla varustetun työtodistuksen toimittamisesta eläkevirastolle, minkä perusteella hänelle maksettiin perusteettomasti vanhuuseläkettä yhteensä 20 255 Viron kruunua toukokuusta 2001 marraskuuhun 2005.

Marraskuussa 2005 Viron suojelupoliisi vangitsi Tallinnan kaupunginoikeuden luvalla kuudeksi kuukaudeksi virolaisen Märtin, 67, ja virolaisen Hendrikin, 64. Räjähdysten kerrottiin alkaneen kesällä 1994, kun Pae-kadun varrelle pysäköity auto räjähti. Epäillyt olivat entisiä kassakaappimiehiä, jotka tuomittiin vuonna 1979 Neuvosto-Virossa 14–15 vuoden vankeusrangaistuksiin yhteensä 29 kassakaappimurrosta. Kriminologi yllättyi epäiltyjen korkeista i’istä ja arveli eläkeikäisten rikollisten motiiviksi huomion herättämistä tai ultranationalismia. Pae-kadulla asuu lähinnä muualta muuttaneita, ja lähiö tunnetaan venäläisten asuttaman alueena.

Ringmaan ystävän Henrik Lorin syyllisyydestä murhiin ei löytynyt lopulta näyttöä ja Tarton käräjäoikeus tuomitsi hänet ainoastaan petoksesta 11 kuukauden vankeuden jälkeen. Petos liittyi vastaavaan eläkehuijaukseen, mistä Ringmaata myös epäiltiin.

23. maaliskuuta 2009 Harjun maakunnan tuomioistuin totesi Märt Ringmaan syylliseksi räjähteiden laittomaan käsittelyyn, murhayritykseen ja petokseen sekä tuomitsi hänet 15 vuodeksi vankeuteen. Vankeusrangaistuksen katsottiin alkaneen pidättämisestä 11. marraskuuta 2005. Ringmaa tuomittiin syylliseksi siihen, että hän asensi räjähteen 11. huhtikuuta 2001 Tallinnan Punane-katu 15:n lasinkeräyspisteen lähelle sekä toimitti räjähteen 19. marraskuuta 2003 Pae-katu 23:n talon ensimmäisen kerroksen porraskäytävään. Kummassakaan tapauksessa pommi ei räjähtänyt. Lisäksi mies tuomittiin syylliseksi väärien tietojen toimittamiseen Tallinnan eläkevirastolle ja maksamaan takaisin väärin perustein saamansa eläkkeen.

Muissa syytekohdissa Ringmaa vapautettiin syytteistä. Syytteen mukaan Ringmaa järjesti vuosina 1998–2005 yhteensä 11 räjähdystä, joissa kuoli seitsemän ja loukkaantui kuusi ihmistä. Näiden lisäksi räjähdyksillä aiheutettiin yli seitsemän miljoonan Viron kruunun vahingot. Valtionsyyttäjä vaati Ringmaalle elinkautista vankeusrangaistusta. Ringmaa itse myönsi ainoastaan syyllistyneensä väärien tietojen toimittamiseen eläkevirastolle.

Koko tuomionsa kärsinyt Märt Ringmaa vapautettiin vankilasta 11. marraskuuta 2020. Ringmaa kuoli 30. kesäkuuta 2021.

## Lähteet